**Eesti Puuetega Inimeste Koja juhatuse koosoleku protokoll 5/2020**

**Toimumise aeg**: 12.08.2020

**Toimumise koht**: Pühajärve SPA ja puhkekeskus

**Koosoleku algus**: 11.00

**Koosoleku lõpp**: 12.30

Osalesid: Monika Haukanõmm, Toomas Mihkelson, Kairit Numa, Jakob Rosin, Mihkel Tõkke, Helmi Urbalu ja Ulvi Tammer-Jäätes.

Puudusid: Helle Sass, Kaia Kaldvee.

Juhatuse koosolekule kutsutud: EPIKoda tegevjuht Anneli Habicht ja EPIKoja peaspetsialist Marja-Liisa Pihlak.

Koosolekut asub juhatama Monika Haukanõmm, kes teeb ettepaneku kinnitada koosoleku protokollijaks Marja-Liisa Pihlak

**OTSUS**: Kinnitada koosoleku protokollijaks Marja-Liisa Pihlak

Monika Haukanõmm (edaspidi MH) tutvustab koosoleku päevakorda.

**Koosoleku päevakord:**

1. EPIKoja I poolaasta tegevuskava ja eelarve täitmise ülevaade.
2. EPIKoja II poolaasta tegevuskava ülevaade.
3. EPIKoja ekspertiis ja tegevus ligipääsetavuse valdkonnas, arenguvõimalused. Arutelu.
4. EPIKoja ja Eesti Vähihaigete Laste Vanemate Liidu koostööprojekti Pardiralli 2020 ülevaade.
5. Muud küsimused.

**MH** pöördub küsimusega , kas juhatuse liikmetel on päevakorra punktide osas täiendusi . AH toob esile, et tuleks otsustada EPIKoja üldkoosoleku toimumise kuupäevad. MH: kõnealuse täienduse saab lisada muude küsimuste alla.

**Päevakorra punkt 1.**

**EPIKoja I poolaasta tegevuskava ja eelarve täitmise ülevaade.**

MH palub AH-l teha põgusalt sisuline ülevaade I poolaasta kohta. AH selgitab, et on olnud tegus poolaasta, mis nõudis kohanemist koroonaviirusest tingitud eriolukorraga (tegevuste ülevaade on lisatud protokollile, Lisa 1). Huvikaitseliselt kerkis tugevalt esile puude määramise probleem, kuna Sotsiaalkindlustusamet on hakanud hindama puuet senisest rangemalt ja see puudutab nii puudega lapsi kui täisealisi.

Lisaks on EPIKoda tegelnud täitemenetluste ja töövõimetoetuste omavahelise seosega, kuna Töötukassa asus rakendama uut infosüsteemi, mille kohaselt paljudel inimestel, kel oli rohkem kui üks kohtutäituri nõuet, jäi töövõimetoetusest kätte vähem kui seadus lubab. Olukorra lahendamiseks kohtus EPIKoda erinevate osapooltega (justiitsminister, töötukassa, kohtutäiturid). Saavutati kokkulepe, et töötukassa täidab alates märtsist 2020 ainult ühe, esimesena laekunud kohtutäituri nõude, tagamaks, et inimesele jääb alles seadusega ettenähtud minimaalne elamiseks ettenähtud summa.

Lisaks saatsime ÜRO-le täiendava variraporti, mille kaitsmine lükkus eriolukorra tõttu, hetkel detsembri kuusse 2020. Võib ka juhtuda, et variraporti kaitsmine võib aset leida alles 2021. a kevadel. Tegelesime EPIKoja võrgustiku uue rahastumudeli loomisega, samuti kohanesime uue aruande vormiga EPIFondi poolt. Positiivne oli see, et Eesti Vabariigi aastapäeva teleülekanne sai ligipääsetavaks. Käivitus Ligipääsevatuse rakkerühma töö, mis on väga tänuväärne, kuna ligipääsetavuse teema liikus sellega sotsiaalministeeriumi tasandilt riiklikule tasandile. EPIKoja majas toimusid remonttööd, paigaldati iseavanevad välisuksed ja uued sildid siseustele (sh punktkirjas), rajatud sai hoovi pimedate juhttee.

Oleme vähendanud paberil dokumentide hulka, senisest rohkem dokumendihaldust toimub digitaalselt. Raamatupidamise jaoks on loodud EPIKoja DRIVE keskkonda kaustad, kuhu lisame vajalikke andmeid eesmärgiga vähendada paberitööd ja tagada võimalikult kiire ligipääs vajalikele dokumentidele. Enamus asju, mis olid esimeseks poolaastaks planeeritud, leidsid aset internetis, nii meeskonna-, juhatuse kui ka üldkoosolek.

AH lisab: Numbriliselt on EPIKoda eelarve ette planeeritud raamides. Tuleb tõdeda, et lähtuvalt eriolukorrast on EPIKoja maja ruumide rentimisest saadavad sissetulekud vähenenud, kuna mitmed regulaarselt toimunud üritused on ära jäetud. Teisalt on sisutegevustes olnud kokkuhoid, kuna mitmeid koosolekuid toimus veebis. Seega saame üldpildis eelarve täitmisega rahule jääda.

Hetkel on n-ö üle Genfi sõiduks (variraporti kaitsmine) planeeritud raha. Lisaprojektide omaosaluseks jätsime aasta alguses reservi 3000 eurot, mille sihtotstarbe pidi selguma aasta jooksul. Innove projektile planeerisime 5000 eurot omaosalust. Reaalne olukord on niipalju muutunud, et Innove projekt rahastust ei saanud, kuid rahastuse sai suuremahuline ja omaosaluse nõudega Interregi projekt. Teen juhatusele ettepaneku kooskõlastada Innove projektist üle jäänud 5000 ning reservi planeeritud 3000 eurot suunamine Interregi projekti omaosaluseks.

MH täiendab, et selline eelarve jaotus ei tohiks kindlasti probleeme tekitada, kuna iial ei tea milline projekt rahastuse saab või mitte. Juhatuse liikmed nõustuvad üksmeelselt.

**OTSUS: Võtta EPIKoja I poolaasta ülevaade teadmiseks.**

**OTSUS: Muuta Innove projekti omaosaluseks planeeritud 5000 euro ja projektide omaosaluse reserviks planeeritud 3000 euro sihtotstarve Interreg projekti omaosaluseks.**

**Päevakorra punkt 2.**

**EPIKoja II poolaasta tegevuskava ülevaade.**

AH jätkab EPIKoja II poolaasta tegevuskava ülevaate tutvustamisega.

Augustikuu olulised sündmused on hetkel käiv suvekool, juhatuse koosolek, arvamusfestivali arutelu (tagatud on nii kirjutus- ja viipekeele tõlge), mille peamine fookus on veebi ligipääsetavuse tagamine erinevates eluvaldkondades.

Juunis viisime läbi veebiküsitluse puuetega inimestele ja puuetega laste vanematele, kuidas eriolukord nende toimetulekut mõjutas. Kokkuvõtte küsitluse tulemustest plaanime edastada käesoleva kuu lõpus ministeeriumidele ja ka avalikkusele.

Augustis on käsil uue EPIKoja peaspetsialisti valik, lisaks oleme ametlikuks partneriks Pardirallil, mis sel aastal toimub ETV otsesaatena 30.08. AH lisab, et temaga on Pardiralli saates ka lühiintervjuu. Peale Pardiralli toimumist algab oluline töö seoses 30 sügvaa liitpuudega laste kasvatava perekonna toetamisega, kellele võimaldame projekti raames täiendavat lapsehoiuteenust. Koostöö Vähihaigete Laste Vanemate Liiduga on seni olnud väga konstruktiivne.

Septembris on plaanis läbi viia EPIKoja liikmeklubi, teema ei ole veel hetkel paigas. Samuti peaks JR-lt ilmuma uus podcast.

Lisaks toimub Rakveres kontaktüritusena 07.09 KOV-ide ümarlaud ja regionaalne infopäev puuetega inimestele. Helmi Urbaluga (edaspidi HU) on kokkulepped sisuteemade osas olemas.

AH esitab küsimuse, kas saab toimuma Ida-Virumaal tegevmeeskonna ja juhatuse arendusseminar, mis märtsis ära jäi. Juhatuse liikmed avaldavad toetust seminari korraldamise ideele. KN teeb ettepaneku viia koosviibimine läbi septembrikuu lõpus. Juhatuse liikmete arutelu käigus otsustatakse arendusseminari toimumise kuupäevadeks 30.09-01.10.2020

AH täiendab, et plaanis on oktoobris teha reaalselt või veebi vahendusel koolitus EPIKoja liikmesorganisatsioonidele, et kohaneda EPIFondi uute mõõdikute ja aruande vormidega.

Novembris saab toimuma EPIKoja üldkoosolek ja enne seda hommikul juhatuse koosolek. Lisaks leiab novembris Tallinna Puuetega Inimeste Kojas aset puuetega inimeste infopäev ja ümarlaud KOVidele ja Tallinna ning Harjumaa puuetega inimeste ühingutele.

MH täiendab, et tuleks kinnitada üldkoosoleku ja juhatuse kuupäev, milleks saab 20.11.2020. Kas üldkoosolek toimub kontaktina või veebis, selgub koroonaviirusega seotud reeglitest.

Detsembris ilmub „Sinuga“ erinumber, mis keskendub teemade osas KOV-ide tegevusel seoses puuetega inimeste abistamisega. Eesmärk on praktiliste juhtnööride edastamine abivajajatele, kuidas KOV-i poole pöörduda, millised on inimeste õigused jne.

Lisaks on EPIKoja aastakonverents 03.12.2020. Hetkel veel asukoha ja teema osas mõtted puuduvad. AH palub juhatuse seisukohta aastakonverentsiga seoses – kas hakkame korraldamist ette valmistama.

MH avaldab arvamust, et lähtuval koroonaviiruse teise laine ennustusest ei ole mõistlik planeerida suurüritust detsembri algusse. MH teeb ettepaneku korraldada konverentsi asemel ja konverentsiks planeeritud vahendite eest avalik kampaania tähistamaks rahvusvahelist puuetega inimeste päeva.

**OTSUS: Võtta II poolaasta tegevusplaan teadmiseks.**

**OTSUS: Tegevmeeskonnal asuda ette valmistama avalikku kampaaniat puuetega inimeste päeva tähistamiseks.**

**Päevakorra punkt 3.**

**EPIKoja ekspertiis ja tegevus ligipääsetavuse valdkonnas, arenguvõimalused. Arutelu.**

MH alustab ligipääsetavuse teemaga rõhudes asjaolule, et EPIKoda ja EPIKoja liikmesorganisatsioonid pakuvad ligipääsetavuse ekspertiisi juhuslikult, sageli tasuta teenusena. Tasulise teenusena pakub ligipääsetavuse ekspertiisi Ligipääsetavuse Foorum MTÜ, mis ei ole EPIKoja liikmesorganisatsioon. Idee tasandil tuleks kaalutleda, kas EPIKoja üks tegevussuundadest võiks olla kõnealuse teenuse pakkumine tasulisena ja senisest organiseeritumal moel. MH pöördub JR-i poole palvega avada antud teemat oma kogemusele tuginedes.

JR selgitab, et on ette tulnud situatsioone, kus näiteks Ligipääsetavuse Foorum MTÜ poolt on küll vastav objekt hinnatud puudega inimesele sobivaks, kuid kohale minnes selgub, et esineb siiski teatud probleeme ja kõrvalekaldeid.

JR lisab, et hea lahendus oleks tekitada EPIKojale koordineeriv roll, kaasamaks erinevatest organisatsioonidest oma ala eksperte (kuulmine, nägemine, liikumine), kes oleksid pädevad ligipääsetavuse teemal ekspertarvamusi edasi andma. Siinkohal lisab AH, et antud teema on olnud korduvalt kõne all, kuid EPIKojas ei ole teiste tegevuste paljususe kõrval siiani välja arendatud kompaktset teenust, mis suudaks pakkuda tellijale alternatiivi Ligipääsetavuse Foorumile, kel on olemas kindel teenuspakett ja hinnakiri ning fokusseeritus ühele teemale.

AH lisab, et EPIKoda on püüdnud ligipääsetavuse teemal olla ka liikmesorganisatsioonide vaheliseks koordineerivaks jõuks, kuid see on toonud esile ka liikmesorganisatsioonide erineva võimekuse oodatud moel ülesandeid täita. Eriti usaldusväärne partner siiani EPIKojale on olnud Eesti Pimedate Liit, kellega koostöö on siiani väga edukalt toimunud. Samas esineb ühinguid, kellele on vaja mitmeid kordi nii helistada või e-mail saata, et üldse nendepoolset tagasisidet.

EPIKojal ei ole siiani ligipääsetavuse hindamise teenust välja töötatud, mõttekas oleks seda teha juhul, kui eesmärk on luua professionaalne ja operatiivne teenus, mis suudaks reaalselt erinevaid tellimusi teenindada.

Helmi Urbalu (edaspidi HU) toob välja näite uuest Rakvere Tervisekeskusest ja omab infot, et Eesti Liikumispuudega inimeste liidust käidi hoonet hindamas ja toodi välja siiski teatud puudusi, mis tuleks ligipääsetavuse tagamiseks korrastada. Lisaks Rakvere Vallimäe pinnas, mis on kaetud peenkild kattega ja millel on väga keeruline nii ratastooli, rulaatoriga või lapsevankriga väga komplitseeritud liikuda.

AH lisab, et antud näidete puhul on oluline roll just kohalikul omavalitsusel, kes peaks siinkohal tagama liikumise võimaluse kõikidele inimestele.

MH lisab, et on Riigikantselei juurde loodud ligipääsetavuse rakkerühm, kelle pädevuses on luua ligipääsetavuse kompetentsikeksus, muidugi juhul kui rakkerühm seda oluliseks peab.

MH lisab, et kindlasti võtab kõnealuse teenuse arendamine aega, kuid vajadus selle välja töötamiseks on reaalselt olemas.

AH pakub välja, et EPIKoja tegevmeeskond hoiab silma peal erinevatel projektirahastuse voorudel eesmärgiga taotleda ligipääsetavuse ekspertiisi teenuse väljatöötamiseks toetust.

Toomas Mihkelson (TM) pakub välja, et peaspetsialist Meelis Joost võiks teemat kojas vedada, kuna omab pikaajalist kogemust ja häid teadmisi valdkonnast.

**OTSUS: Võtta teadmiseks**

**Päevakorrapunkt nr 4.**

**EPIKoja ja Eesti Vähihaigete Laste Vanemate Liidu koostööprojekti Pardiralli 2020 ülevaade.**

AH alustab, et seoses eriolukorraga käesoleval aastal traditsioonilisel kujul Pardiralli ei toimu. Eesti Vähihaigete Laste Vanemate Liidu (edaspidi (EVLVL) korraldatav Pardiralli, mille koostöö partner ka EPIKoda on, jõuab tänavu inimesteni teleülekande vahendusel ETV-s ja portaalis ERR.ee. Saatele on lisatud ka eesti viipekeele tõlge ning järelvaatamisele lisatakse subtiitrid.

EVLVL suunab annetustest 30 000 eurot EPIKojale eesmärgiga aidata sügava liitpuudega, suure hooldusvajadusega laste peresid. EPIKoda on juba kaardistanud 30 peret, kus kasvab suure hoolduskoormusega lapsi, kes vajavad lisatuge lapsehoiuteenuse näol. Septembris ja oktoobris suunatakse toetusraha EPIKojast teenuseosutajate kaudu peredeni. Pered saavad täiendavaid vahendeid kasutada kuni 2021. aasta lõpuni.

**OTSUS: Võtta teadmiseks**

Koosoleku juhataja: /digiallkirjastatud/ Monika Haukanõmm

Koosoleku protokollija: /digiallkirjastatud/ Marja-Liisa Pihlak

**LISA 1**

Eriolukord ja e-huvikaitse

*Eesti Puuetega Inimeste Koja 2020 I poolaasta saavutuste ja tegevuste lühikokkuvõte*

2020. aasta I poolaasta tuli teisiti. Eesti Puuetega Inimeste Fondist (EPIFond), Eesti Puuetega Inimeste Koja (EPIKoda) ja koja liikmesorganisatsioonide põhitegevuse rahastajast, sai sotsiaalministeeriumi **strateegiline partner**. See tähendas EPIKoja jaoks kolmeaastast rahastuslepingut senise aastase asemel. Mis omakorda andis rohkem stabiilsust ja pikema plaani seadmise võimalust.

Siis tuli koroonaviirus.

**Eriolukorras** olime puuetega inimeste ja krooniliste haigete ning riigi vahelisele suhtluse vahendajaks. Päris kõiki muresid, näiteks plaanilise ravi kättesaamatust ning intellektipuudega ja psüühikahäirega täisealiste teenuste sulgemise probleemi lahendada ei suudetudki, kuid suure leevendusena puudega laste peredele kehtestati **erivajadusega lapse vanema toetus**. See aitas säilitada töist sissetulekut neil vanematel, kes koolide ja tugiteenuste sulgemise tõttu pidid jääma töölt eemale oma suure abivajadusega last hooldama ja õpetama. **Puude ja töövõime otsuseid pikendati kuue kuu võrra** ning rehabilitatsiooni- ja erihoolekandeteenuse saamise tingimusi muudeti paindlikumaks.

EPIKoja koduleheküljel ja teistes omakanalites avaldasime just **puudega inimestele ja nende peredele suunatud eriolukorra infot**, mis aktiivselt ja tänulikult vastu võeti. Hüppeliselt suurenes **telefoninõustamise** maht.

28. aprillil kohtus meie tegevjuht Anneli Habicht video vahendusel **president Kersti Kaljulaidiga**, et anda ülevaade puuetega inimeste toimetulekust eriolukorra ajal. 10. juunil korraldasime koostöös sotsiaalkindlustusameti, töötukassa, Erihoolekandeasutuse osutajate liidu ja Õiguskantsleri kantseleiga **E-infopäeva puudega inimestele**. 2. juunil ja 17. juunil kutsusime **e-ümarlauda Lääne- ja Kesk-Eesti KOV-ide esindajad**, et peegeldada eriolukorra kogemusi puuetega inimeste sotsiaalhoolekandes.

Vahepeal pidime võitlema ka oma **liikmesorganisatsioonide rahastuse** eest, mida ähvardas hasartmängumaksu alalaekumise tõttu soliidne kärbe. **Sotsiaalministri Tanel Kiik** kinnituses kohaselt kärbet siiski õnneks ei tule.

Kuid ka enne ja peale eriolukorda oli elu☺.

Veebruaris lahendasime koostöös töötukassa ja justiitsministeeriumiga **täitemenetluse ja töövõimetoetuste omavahelisi ebakõlasid**. Siis esitasime ÜRO puuetega inimeste õiguste komiteele ÜRO puuetega inimeste õiguste konventsiooni täitmise **variraporti täiendused**. Seejärel aitasime koostöös õiguskantsleri kantseleiga tuua piduliku **24. veebruari** **kontsertetenduse teleülekande kuulmis- ja nägemispuudega inimesteni ligipääsetaval** moel.

2019. aasta lõpus Riigikantselei juurde loodud **ligipääsetavuse rakkerühm** käivitus ootuspäraselt ja töömahukalt. Paralleelselt nõustasime Riigi Kinnisvara AS-i **riigimajade ligipääsetavus**e küsimustes ja seisime koos Eesti Vaegkuuljate Liidu ja Eesti Kurtide Liiduga **telesaadete subtiitrite** eest.

Panustasime Strateegia **Eesti 2035** loomisse ja **ÜRO säästva arengu eesmärkide vahearuande** valmimisse.

**Laste puude tuvastamise praktika muudatused** sotsiaalkindlustusameti poolt põhjustavad endiselt vanemate suurt rahulolematust lastele vajalikest teenustest ja toetustest ilmajäämise tõttu. Elavat diskussiooni tekitas nn **Viimsi haridusjuhtum**, milles õnnestus ajakirjanduse, võrdõigusvoliniku ja EPIKoja toel luua puudega noorele võimalus keskhariduse saamiseks kodu lähedal. Justiitsministeerium pikendas koostöölepingut EPIKojaga puuetega inimeste [õigusnõustamise](https://epikoda.ee/mida-me-teeme/noustamine/oigusnoustamine) teenuse jätkamiseks kuni 2022 aasta märtsini. [Töövõime hindamise ja puude tuvastamise nõustamise](https://epikoda.ee/mida-me-teeme/noustamine/noustamine-toovoime-voi-puude-raskusastme-hindamise-taotlejatele) teenuse pikendamiseks alates 2021. aastast oleme esitanud taotluse sotsiaalministeeriumile.

EPIKoja uus ja kasutajatelt kiidusõnu koguv [kodulehekülg](https://epikoda.ee/mida-me-teeme/noustamine/noustamine-toovoime-voi-puude-raskusastme-hindamise-taotlejatele) on nüüd [Tõlkebüroo Toimetaja](https://toimetaja.eu/) lahke toetuse abil **loetav ka inglise ja vene keeles**. Alates 1994. aastast ilmuv EPIKoja [ajakiri Sinuga](https://epikoda.ee/ajakiri-sinuga) läbis aga edukalt noorenduskuuri ja ilmub nüüd ka [digiajakirjana](https://ajakiri.epikoda.ee/). Huvilisteni jõudis kuus [e-uudiskirja](https://epikoda.ee/uudiskiri) ning kaks [taskuhäälingu](https://epikoda.ee/mida-me-teeme/epikoja-taskuhaaling)episoodi.

Alustasime mitme põhitegevust toetava **lisaprojektiga**. Strateegilise partnerluse raames, EPIFondi ja sotsiaalministeeriumi toel loome eeldusi **psüühikahäirega inimeste katus- ja esindusorganisatsiooni** tekkeks. Osaleme partnerina Eesti Inimõiguste Keskuse **võrdse kohtlemise projektis VÕIVIK** ning Eesti Vähihaigete Laste Vanemate Liidu **Pardirallil**. Kevadel käivitasime juhtpartnerina ja nelja partneri osalusel ambitsioonika rahvusvahelise projekti **SENsational STEM**, mille tuules sünnivad erivajadustega noorte veetavad rahvusvahelised õpilasettevõtted.

Muutuva maailma väljakutsetega toimetulekuks pöörame tähelepanu ka **sisemisele arengule**. Alustasime 2020. aastat tegevmeeskonnas **uuendatud ametijuhendite** ja senisest suurema spetsialiseerumisega. Kohanesime strateegilise partnerlusega kaasnenud **uute tegevusmõõdikutega** ning astusime suure sammu **dokumendihalduse ja raamatupidamise paberivabaduse** suunas. Seejärel võtsime koos liikmesorganisatsioonidega ette kogu **võrgustiku rahastumudeli uuendamise** teekonna. Uuendusettepanekud esitasime EPIFondile maikuus. Nagu kõik teisedki, proovisime eriolukorra ajal kätt **videokoosolekutega**. Alguses juhatuses ja tegevmeeskonnas, seejärel juba liikmeklubis ja üldkoosolekul. Käsi sai valgeks ja koosolekud tehtud!

Lisaks e-tulemustele on meil üks suur käegakatsutav saavutus ka ette näidata. Oleme väga uhked, et EPIKoja Toompuiestee 10 asuv hoone sai EPIFondi ja sotsiaalministeeriumi toel **uued iseavanevad uksed** ja **ligipääsetavad siseviidad** ning et tänavalt peaukseni juhatab nägemispuudega inimesi nüüd **juhttee**.

Mõne tegevuse pidime olude sunnil edasi lükkama – **Puuetega inimeste kultuurifestival** toimub 2021 mais ning **variraporti kaitsmine** ÜRO puuetega inimeste õiguste komitees 2020 aasta detsembris või sootuks 2021 aasta märtsis.

Mõned tõusvas joones numbrid ka siia lõppu. Meie tegevmeeskonnas panustab **6 inimest**, hoiame töös **7 kommunikatsioonikanalit**, jaanuarist juunini esitasime **14 koondarvamust õigusaktidele**, jõudsime avalikus **meedias pildile 23** korral, koostasime **28 ekspertarvamust** ja osalesime **46 töörühmas**. Nõustasime **767 inimest**, Facebookis jälgis meid **2278 inimest** ning meie kodulehekülg kogus **27 180 külastust**.